R E L A C I O N
PËR
PROJEKTLIGJIN
“PËR
RAPORTIMIN E PAGESAVE NDËRKUFITARE DHE KRIJIMIN E SISTEMIT ELEKTRONIK TË INFORMACIONIT MBI KËTO PAGESA”

I. QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN

Qëllimi i këtij projektligji është të sigurojë mbledhjen, administrimin dhe raportimin e të dhënave mbi pagesat ndërkufitare, për të mundësuar: a) parandalimin dhe luftën kundër mashtrimeve të lidhura me Tatimin mbi Vlerën e Shtuar (TVSH);
b) shkëmbimin e informacionit me sistemin qendror të Bashkimit Evropian për pagesat ndërkufitare (CESOP).

Në zbatim të Planit të Punës për Closing Benchmark për kapitullin 16, Përafrim me Direktivën e Këshillit (BE) 2020/283 dhe Direktivën e Komisionit (BE) 2020/284, që ndryshon Direktivën 2006/112/EC për integrimin e dispozitave mbi CE, me Urdhër të Ministrit të Financave nr. 38, datë 12.02.2026, u ngrit grupi i punës për Hartimin e Projektligjit “Për raportimin e pagesave ndërkufitare dhe krijimin e sistemit elektronik të informacionit mbi këto pagesa”. 

Në vijim të punës së këtij grupi, është evidentuar nevoja për krijimin e një baze të qartë ligjore që mundëson mbledhjen, administrimin dhe raportimin e informacionit mbi pagesat ndërkufitare, në përputhje me kërkesat e sistemit CESOP. Ky kuadër ligjor është i domosdoshëm për garantimin e zbatimit efektiv të detyrimeve që rrjedhin nga legjislacioni i Bashkimit Evropian në fushën e bashkëpunimit administrativ dhe për forcimin e mekanizmave të kontrollit tatimor në nivel ndërkombëtar.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 

Ky projektligj është parashikuar në programin analitik të Këshillit të Ministrave. 

III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT DHE EFEKTET E PRITSHME 

Zhvillimi i tregtisë elektronike dhe rritja e përdorimit të pagesave ndërkufitare kanë sjellë sfida të reja për administrimin tatimor, veçanërisht në drejtim të kontrollit dhe mbledhjes së TVSH-së. Mungesa e informacionit të strukturuar mbi këto pagesa vështirëson identifikimin e subjekteve që ushtrojnë aktivitet ekonomik pa përmbushur detyrimet tatimore, duke krijuar hapësira për evazion fiskal.

Në këtë kontekst, projektligji synon të adresojë këto problematika nëpërmjet krijimit të një kuadri ligjor që mundëson mbledhjen, administrimin dhe raportimin e informacionit mbi pagesat ndërkufitare, në përputhje me standardet e Bashkimit Evropian dhe sistemin CESOP.

Zbatimi i këtij projektligji paraqet disa përparësi të rëndësishme, ndër të cilat:
· rritja e transparencës në transaksionet ndërkufitare;
· përmirësimi i identifikimit të subjekteve që shmangin detyrimet e TVSH-së;
· forcimi i kapaciteteve të administratës tatimore për analizën e riskut;
· rritja e bashkëpunimit ndërkombëtar në fushën tatimore.

Efektet e pritshme të projektligjit lidhen me përmirësimin e administrimit tatimor, reduktimin e evazionit fiskal në fushën e TVSH-së dhe rritjen e të ardhurave buxhetore, si dhe me përafrimin e legjislacionit kombëtar me acquis të Bashkimit Evropian.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 
Projektligji është në përputhje me nenin 81 dhe 82 të Kushtetutës së Republikës së Shqipërisë.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKT-AKTET NORMATIVE)

Projektligji paraqet një shkallë të plotë përafrimi të legjislacionit shqiptar me acquis communautaire në fushën e bashkëpunimit administrativ për Tatimin mbi Vlerën e Shtuar (TVSH), nëpërmjet transpozimit të Direktivës (BE) 2020/284 të Këshillit dhe zbatimit të kërkesave të Rregullores (BE) 2020/283, si dhe akteve përkatëse zbatuese.

Dispozitat e projektligjit pasqyrojnë në mënyrë të drejtpërdrejtë detyrimet e parashikuara nga legjislacioni i Bashkimit Evropian për mbledhjen, ruajtjen dhe raportimin e të dhënave mbi pagesat ndërkufitare nga ofruesit e shërbimeve të pagesave, si dhe për shkëmbimin e këtij informacioni përmes Sistemit Qendror CESOP.

Në këtë kuadër, projektligji vlerësohet se arrin një përputhshmëri të plotë me acquis communautaire dhe kontribuon drejtpërdrejt në përmbushjen e detyrimeve që rrjedhin nga procesi i integrimit evropian.

VI. PËRMBLEDHJE SHPJEGUESE E PËRMBAJTJES SË     PROJEKT-AKTIT

Neni 1: Përcakton objektin e ligjit, duke rregulluar krijimin, administrimin dhe funksionimin e Sistemit Elektronik të Informacionit mbi Pagesat Ndërkufitare (CESOP), si bazë e të dhënave shtetërore, si dhe detyrimin e ofruesve të shërbimeve të pagesave për mbledhjen dhe raportimin e të dhënave mbi pagesat ndërkufitare.

Neni 2: Përcakton qëllimin e ligjit, i cili konsiston në mbledhjen, administrimin, përpunimin dhe shkëmbimin e informacionit mbi pagesat ndërkufitare, me qëllim  parandalimin, identifikimin, luftimin e mashtrimit dhe kontrollit në fushën e Tatimit mbi Vlerën e Shtuar (TVSH), si dhe ndërveprimin me sistemin qendror CESOP të Bashkimit Evropian.

Neni 3: Përcakton fushën e zbatimit të ligjit, duke parashikuar zbatimin e tij për ofruesit e shërbimeve të pagesave të licencuar që ushtrojnë veprimtari në Republikën e Shqipërisë, për pagesat ndërkufitare të realizuara prej tyre.

Neni 4: Parashikon përkufizimet kryesore të përdorura në ligj, në përputhje me legjislacionin kombëtar dhe të Bashkimit Evropian. 

Neni 5: Përcakton parimet e përgjithshme për shkëmbimin e informacionit, duke garantuar konfidencialitetin, sigurinë dhe mbrojtjen e të dhënave personale, në përputhje me legjislacionin përkatës dhe standardet e Bashkimit Evropian.

Neni 6: Rregullon krijimin dhe administrimin e sistemit elektronik për pagesat ndërkufitare, duke përcaktuar Drejtorinë e Përgjithshme të Tatimeve si institucionin përgjegjës për përpunimin dhe transmetimin e të dhënave dhe Agjencinë Kombëtare të Shoqërisë së Informacionit si autoritetin përgjegjës për aspektet teknike dhe të sigurisë.

Neni 7: Parashikon përjashtimet nga detyrimi i raportimit, në rastet e përcaktuara shprehimisht në ligj.

Neni 8: Përcakton kriteret për përcaktimin e vendndodhjes së paguesit dhe përfituesit të pagesës, për qëllime të raportimit dhe ruajtjes së informacionit mbi pagesat ndërkufitare.

Neni 9: Rregullon detyrimet konkrete të ofruesve të shërbimeve të pagesave për raportimin e të dhënave.

Neni 10: Përcakton përmbajtjen e të dhënave që duhet të mbahen dhe të raportohen nga ofruesit e shërbimeve të pagesave.

Neni 11: Parashikon mbledhjen dhe transmetimin e të dhënave nga Drejtoria e Përgjithshme e Tatimeve drejt sistemit qendror CESOP të Bashkimit Evropian.

Neni 12: Përcakton rregullat për ruajtjen, përdorimin e të dhënave nga administrata tatimore, duke kufizuar përdorimin e tyre vetëm për qëllime të përcaktuara në këtë ligj.

Neni 13: Parashikon masat për sigurinë e informacionit dhe ndërveprimin me sistemet ndërkombëtare, duke garantuar mbrojtjen e të dhënave dhe aksesin e kufizuar vetëm për personat e autorizuar.

Neni 14: Rregullon kundërvajtjet administrative dhe sanksionet për shkeljet e detyrimeve të parashikuara nga ligji, masa e të cilave do të përcaktohet pas konsultimit me Bashkimin Evropian.

Neni 15: Rregullon përgjegjësinë në rastet e forcës madhore dhe për njoftimin e Drejtorisë së Përgjithshme të Tatimeve.

Neni 16:  Ngarkohen administrata tatimore, ofruesit e shërbimit të pagesave dhe Agjensia Kombëtare e Shkëmbimit të Informacionit për zbatimin e këtij ligji nga data e anëtarësimit të Republikës së Shqipërisë në BE.

Neni 17: Parashikon nxjerrjen e akteve nënligjore për përcaktimin e rregullave të hollësishme, procedurave dhe aspekteve teknike për zbatimin e këtij ligji.

Neni 18: Përcakton hyrjen në fuqi të ligjit dhe kohën e fillimit të efekteve të tij.

VII. INSTITUCIONET DHE ORGANET QË NGARKOHEN PËR ZBATIMIN E KËTIJ AKTI

Për zbatimin e këtij projektligji ngarkohen Ministria e Financave, Drejtoria e Përgjithshme e Tatimeve, Agjencia Kombëtare e Shoqërisë së Informacionit, si dhe Institucionet financiare.

VIII. PERSONAT DHE INSTITUCIONET QË KANË KONTRIBUUAR NË HARTIMIN E PROJEKT-AKTIT 

Projektligji është hartuar nga grupi i punës i ngritur me urdhër të ministrit të financave nr. 38, datë 12.02.2026 dhe i dërgohet për mendim Ministrisë së Drejtësisë, Ministrisë së Ekonomisë dhe Inovacionit, Agjencisë Kombëtare të Shoqërisë së Informacionit, Bankës së Shqipërisë dhe Shoqatës Shqiptare të Bankave. Gjithashtu, ky projektakt është dërguar për mendim pranë Komisionit Evropian.

IX. RAPORTI I VLERËSIMIT TË TË ARDHURAVE DHE SHPENZIMEVE          BUXHETORE

Projektligji sjell efekte financiare në buxhetin e shtetit duke qenë se parashikon krijimin e Sistemit Elektronik të Informacionit mbi Pagesat Ndërkufitare.  Kostoja e parashikuar për zbatimin e këtij projektligji llogaritet në 80,000,000 (tetëdhjetë milion) lekë.  
                                                                                        MINISTRI 
                                                                                       Petrit Malaj 

	
Relacion shpjegues për projektligjin “Për raportimin e pagesave ndërkufitare dhe krijimin e sistemit elektronik të informacionit mbi këto pagesa”.	

